En ur gêr bennak e Breizh, nepell diouzh ar mor, emañ ar c'houblad Madeg o telc'her ur stal-apotikerezh bet prenet gante digant un apotiker kozh aet war e leve, hag int-i en tu all d'o hanter-kant vloaz pe dost. Evite da vezañ chomet divugale ez int liammet an eil ouzh egile c'hoazh gant ar pezh a denn kentoc'h d'un deneridigezh don eget da garantez diroll o yaouankiz. War-lerc'h ugent bloavezh a vuhez voutin digoumoul n'int ket debret mui gant diaoul ar c'hig. Pep hini anezhe en deus kavet, diouzh e du, un tremen-amzer da blediñ gantañ : plijout a ra d'ar wreg liorzhañ ha, dreist-holl, ober war-dro he gwez-roz ; emañ ar gwaz o paouez prenañ ur vag da vont da verdeiñ bewech ma c'hell. A-greiz-holl ez eo torret an eürusted-mañ d'ur Sul noz pa zeu daou archer da gemenn d'ar wreg eo bet kavet diwerniet bag he gwaz er c'hostez, den ebet e-barzh.